Eskom sê ‘hoë risiko’ vir beurtkrag hierdie week(Argieffoto: Pixabay.com) Eskom het Maandag gesê daar is ŉ hoë risiko vir beurtkrag vandeesweek met koue weerstoestande wat reg oor die land verwag word en wat gevolglik druk op die kragstelsel sal plaas. Die kragvoorsiener het Maandag in ŉ verklaring gesê die kragstelsel sal veral oor die volgende drie dae onder hoë gebruik gebuk gaan en gebruikers gevra om elektrisiteit spaarsamig te gebruik. Dít volg maar ŉ week nadat Pravin Gordhan, minister van openbare ondernemings, Eskom se winterplan wat oor die volgende vyf sal maande strek, bekend gemaak het. Dié plan beperk beurtkrag tot fase 1 in die komende wintermaande. Phakamani Hadebe, Eskom se uitvoerende hoof, het gesê hoewel dié plan voorsiening daarvoor maak dat Suid-Afrikaners slegs fase 1 tot moontlik geen beurtkrag kan beleef, elektrisiteit steeds spaarsamig gebruik moet word aangesien druk op die kragstelsel tot beurtkrag kan lei. Hadebe het gesê dat die kragstelsel ook verlede week vir drie dae onder druk verkeer het, maar dat die kragvoorsiener daarin kon slaag om sonder beurtkrag klaar te kom. Hy het gesê die eerste paar dae in April het gewys dat die winterplan moontlik kan werk aangesien die ligte ten spyte van onweer en ŉ voorspelling van beurtkrag aangebly het. “Ons kon dit deur hoë aanvraag saans maak sonder om baie diesel te gebruik,” het Hadebe gesê. Hadebe is hoopvol aangesien twee eenhede by die Kriel- en Matla-kragstasie ook weer in diens gestel sal word en ŉ derde eenheid by Kusile aan die einde van die maand vir die eerste keer aan die netwerk gekoppel sal word. Die kragvoorsiener het onderneem om verbruikers deurlopend op die hoogte van die situasie te hou. Hadebe het ŉ beroep op verbruikers gedoen om spaarsamig met krag om te gaan in die hoop om sodoende sowat 500 MW te bespaar.